Cradock se naam verander dalk ookArgieffoto bloot ter illustrasie. (Foto: Facebook) Die Oos-Kaapse departement van sport, ontspanning, kuns en kultuur beoog om nóg naamsveranderinge in dié provinsie te implementeer. Dié beplande veranderings volg nie lank nie nadat Port Elizabeth na Gqeberha en Uitenhage na Kariega verander is – en dít ten spyte van talle besware, kommentare en petisies met duisende handtekeninge teen die veranderinge. Nathi Mthethwa, minister van sport, kuns en kultuur, is verlede jaar daarvan beskuldig dat hy die proses van openbare deelname gestoomroller het en dat die meeste Suid-Afrikaners in die duister gehou is oor die voorgestelde name. En nou kan Cradock se naam moontlik na Kaladokhwe of Inxuba verander word. ’n Openbare verhoor rakende dié naamsverandering vind reeds vandag (Donderdag) op dié dorp plaas. Ander naamsveranderinge wat beplan word, sluit onder meer in die moontlike verandering van Morgansbaai na Gxarha en die vernoeming van die gedeelte van die N2 rondom Dutywa na die filantroop adv. Mthetheleli Ngumbela. ’n Naamsverandering van die provinsiale hospitaal op Komga naby Oos-Londen is ook op die tafel. Openbare verhore rakende die beplande naamsveranderinge is vir die volgende week geskeduleer. Die Oos-Kaapse wetgewer kry reeds weer die wind van voor. Die DA skop nou teen die naamsverandering van bestaande plekke en meen die regering behoort eerder op Oos-Kapenaars se onmiddellike behoeftes te fokus. “Wat is die nut daarvan om Cradock te hernoem wanneer dienslewering in die area tot stilstand gekom het?” wil Nomvano Zibonda, DA-LPW in die Oos-Kaapse wetgewer, weet. Zibonda het egter in dieselfde asem gesê die opposisieparty verwelkom naamsveranderinge van nuwe plekke veral wanneer dit vernoem word “na die helde van alle inwoners”. Andile Nduma, woordvoerder van die provinsiale departement, het vandeesweek by navraag aan Maroela Media gesê die voorgestelde verandering van Cradock se naam na Kaladokhwe of Inxuba het ontstaan ​​nadat ’n lid van die publiek vroeër ’n aansoek om naamsverandering ingedien het. Die provinsiale geografiese namekomitee het volgens Nduma in Maart reeds ’n vergadering belê om die gemeenskap van Cradock in kennis te stel van die hul planne en die openbare verhoor wat sal plaasvind. Ander beplande naamsveranderinge sluit in Mooiplaas na Khwenxurha, Keibrug na Nciba, Keimond na Cwili en die Komga-hospitaal na die Ruth Hans-hospitaal. Volgens Nduma sal die provinsiale geografiese namekomitee die lys voorgestelde name en aanbevelings aan die Suid-Afrikaanse Raad vir Geografiese Name (SARGN) voorlê vir verdere verwerking en aanbeveling aan Mthethwa voordat die naamsveranderinge amptelik in die Staatskoerant gepubliseer word. Die minister is egter verlede jaar daarvan beskuldig dat daar ŉ gebrek aan deursigtigheid was in hoe hy die name Gqeberha (Port Elizabeth) en Kariega (Oos-Londen) goedgekeur het voordat dit in die Staatskoerant gepubliseer is. Selfs die Nelson Mandelabaai-metro was nie tevrede met die naamsverandering van Port Elizabeth na Gqeberha nie en het ’n formele voorlegging ingedien. Een van die besware was dat nie nuwe naam geen verbintenis met die mense van die metro het nie. Die departement het die besware oorweeg maar nietemin die veranderinge eindelik regverdig en deurgevoer. King William’s Town heet nou Qonce en Maclear Nqanqarhu het geword. Berlin staan nou bekend as Ntabozuko terwyl die Port Elizabeth-lughawe se naam na die Hoofman Dawid Stuurman-lughawe en die Oos-Londen-lughawe na die Koning Phalo-lughawe hernoem is. Zibonda wys in die lig van die jongste beplande naamsveranderinge daarop dat die land se huidige fiskus en dienslewering veel te wense oorlaat. “Werklike transformasie moet begin met die transformasie van die alledaagse lewe van Suid-Afrikaners en die uitwissing van armoede, ongelykheid en werkloosheid. Naamsveranderinge dra min tot niks by om hierdie uitdagings te oorkom nie.”